ଆଉ ୩୮୮ ସୁସ୍ଥ, ରାଜ୍ୟରେ ୮ ହଜାର ଟପିଲା କୋରୋନା\nଭୁବନେଶ୍ୱରଃ ଶନିବାର ରାଜ୍ୟବାସୀଙ୍କ ପାଇଁ ଆଉ ଏକ ଖୁସି ଖବର ସାମ୍ନାକୁ ଆସିଛି। ଶନିବାର ରାଜ୍ୟରେ ଏକସଙ୍ଗରେ ୧୬ଟି ଜିଲ୍ଲାରୁ ଆଉ ୩୮୮ ଜଣ କୋରୋନା ଆକ୍ରାନ୍ତ ସୁସ୍ଥ ହୋଇଛନ୍ତି। ସୁସ୍ଥ ହୋଇଥିବା ଆକ୍ରାନ୍ତଙ୍କ ମଧ୍ୟରେ ଗଞ୍ଜାମ ଜିଲ୍ଲାରୁ ସର୍ବାଧିକ ୧୮୭ ଜଣ, ଖୋର୍ଦ୍ଧା ଜିଲ୍ଲାରୁ ୩୭ ଜଣ, କେନ୍ଦୁଝର ଜିଲ୍ଲାରୁ ୩୧ ଜଣ, ଯାଜପୁର ଜିଲ୍ଲାରୁ ୨୭ ଜଣ, କଟକ ଜିଲ୍ଲାରୁ ୨୬ ଜଣ, ନୟାଗଡ଼ ଜିଲ୍ଲାରୁ ୧୮ ଜଣ, ପୁରୀ ଜିଲ୍ଲାରୁ ୧୬ ଜଣ, ସମ୍ବଲପୁର ଜିଲ୍ଲାରୁ ୧୪ ଜଣ, ବାଲେଶ୍ୱର ଜିଲ୍ଲାରୁ ୧୧ ଜଣ, ଅନୁଗୁଳ ଜିଲ୍ଲାରୁ ୮ ଜଣ, କେନ୍ଦ୍ରାପଡ଼ା ଜିଲ୍ଲାରୁ ୬ ଜଣ, ଗଜପତି ଓ ଝାରସୁଗୁଡା ଜିଲ୍ଲାରୁ ୨ ଜଣ ଲେଖାଏଁ ଏବଂ ବରଗଡ଼, ଭଦ୍ରକ ଓ ଦେଓଗଡ଼ ଜିଲ୍ଲାରୁ ଜଣେ ଲେଖାଏଁ ରହିଥିବା ଆଜି ରାଜ୍ୟ ସ୍ୱାସ୍ଥ୍ୟ ଓ ପରିବାର କଲ୍ୟାଣ ବିଭାଗ ପକ୍ଷରୁ ସୂଚନା ଦିଆଯାଇଛି। ଏହାକୁ ମିଶାଇ ରାଜ୍ୟରେ ମୋଟ ସୁସ୍ଥ ହୋଇଥିବା ସଂଖ୍ୟା ୮,୩୬୦ରେ ପହଞ୍ଚିଛି। ସୁସ୍ଥ ହୋଇଥିବା କୋରୋନା ଆକ୍ରାନ୍ତଙ୍କର କୋଭିଡ-୧୯ ରିପୋର୍ଟ ଦୁଇ ଦୁଇ ଥର ନେଗେଟିଭ୍ ଆସିଥିଲା। ଏହାପରେ ସୁସ୍ଥ ହୋଇଥିବା ସମସ୍ତ ୩୮୮ ଜଣଙ୍କୁ ଚିକିତ୍ସା ପରେ କୋଭିଡ୍ ହସ୍ପିଟାଲରୁ ଡିସଚାର୍ଜ କରାଯାଇଥିବା ଜଣାପଡିଛି।\nଧାରାକୁ ଫେରୁଛି ଭାରତୀୟ ଅର୍ଥନୀତିଃ ଆରବିଆଇ ଗଭର୍ଣ୍ଣର\nନୂଆଦିଲ୍ଲୀଃ ଦେଶରେ କୋରୋନା ଜନିତ କଟକଣା କୋହଳ ହେବା ପରେ ଭାରତୀୟ ଅର୍ଥନୀତି ସ୍ବାଭାବିକ ହେବାର ଲକ୍ଷଣ ଦେଖାଯାଉଛି ବୋଲି ଶନିବାର ରିଜର୍ଭ ବ୍ୟାଙ୍କ (ଆରବିଆଇ)ର ଗଭର୍ଣ୍ଣର୍ ଶକ୍ତିକାନ୍ତ ଦାସ କହିଛନ୍ତି। ଲକ୍ଡାଉନ୍ ସମୟରେ ଭାରତୀୟ ରିଜର୍ଭ ବ୍ୟାଙ୍କ୍ର ରଣନୀତି ପ୍ରସଙ୍ଗ ସମ୍ପର୍କରେ ସେ କହିଲେ ଯେ, ଆମର ଆର୍ଥନ୘ତିକ ଧାରାକୁ ନିରାପଦ ରଖିବାକୁ ଏବଂ ସାମ୍ପ୍ରତିକ ସଙ୍କଟ କ୍ଷଣରେ ଅର୍ଥନୀତିକୁ ସହାୟକ ହେବା ନିମନ୍ତେ ରିଜର୍ଭ ବ୍ୟାଙ୍କ୍ କେତେଗୁଡ଼ିଏ ପଦକ୍ଷେପ ଗ୍ରହଣ କରିଛି।\nଚୀନ ଛାନିଆଃ କୋରୋନାକୁ କହୁଛି ଅଜଣା ନିମୋନିଆ!\nବେଜିଂଃ କୋରୋନା ଡରରେ ଚୀନ ଛାନିଆ ହୋଇପଡ଼ିଛି। କାରଣ ଏହି ଦେଶରୁ ଉତ୍ପତ୍ତି ଲାଭ କରିଥିବା ମହାମାରୀ କୋରୋନା ସାରା ବିଶ୍ବକୁ ବ୍ୟାପୀ ଅକଳନୀୟ କ୍ଷୟକ୍ଷତି ଘଟାଇ ସାରିଲାଣି। ଏଥିପାଇଁ ବିଶ୍ବର ଅଧିକାଂଶ ଦେଶ ଚୀନକୁ ଦାୟୀ କରୁଛନ୍ତି। ଏଥିରୁ ମୁକୁଳିବା ପାଇଁ ଚୀନ ଗୋଟିଏ ପରେ ଗୋଟିଏ ମିଛ କହିଚାଲିଛି। ନିକଟରେ କଜାକସ୍ତାନରେ ଦେଖାଦେଇଥିବା ଏକ ଅଜଣା ରୋଗକୁ କୋରୋନା ବୋଲି ସନ୍ଦେହ କରାଯାଉଥିବା ବେଳେ ଚୀନ ଏହାକୁ 'ଅଜଣା ନିମୋନିଆ'ର ଆଖ୍ୟା ଦେଇଛି। ଏହି ରୋଗରେ ଜୁନ ମାସରେ ୬ଶହରୁ ଅଧିକ ଲୋକ ପ୍ରାଣ ହରାଇଥିବା ନେଇ ସୂଚନା ଦେଇଛି କଜାକସ୍ଥାନରେ ଥିବା ଚୀନ ଦୂତାବାସ। ତେବେ ଏହି ଅଜଣା ରୋଗ କୋଭିଡ-୧୯ ହୋଇଥାଇପାରେ ବୋଲି କହିଛି ବିଶ୍ୱ ସ୍ୱାସ୍ଥ୍ୟ ସଂଗଠନ। ବିଶ୍ୱ ସ୍ୱାସ୍ଥ୍ୟ ସଂଗଠନର ଜରୁରୀକାଳୀନ ମୁଖ୍ୟ ଡା. ମାଇକେଲ ରିୟାନ୍ କହିଛନ୍ତି ଯେ କାଜାକସ୍ତାନରେ ଅଜ୍ଞାତ ନିମୋନିଆ କୁହାଯାଉଥିବା ରୋଗ କୋରୋନା ଭାଇରସ୍ ସଂକ୍ରମଣ କାରଣରୁ ହୋଇପାରେ ବୋଲି ଅନୁମାନ କରାଯାଉଛି। ଏଣୁ ଚୀନ ଆଉ ଏକ ମିଛ କହୁଥିବାର ଗନ୍ଧ ବାରିହୋଇ ପଡ଼ୁଛି।
